title: Deċiżjoni tal-Kunsill tal- 24 ta’ Ġunju 2010 li taħtar nofs il-membri tal-Bord ta’ Ġestjoni tal-Awtorità Ewropea dwar is-Sigurtà fl-Ikel

text:
               30.6.2010

               MT

               Il-Ġurnal Uffiċjali tal-Unjoni Ewropea

               C 171/3

         DEĊIŻJONI TAL-KUNSILL
   tal-24 ta’ Ġunju 2010
   li taħtar nofs il-membri tal-Bord ta’ Ġestjoni tal-Awtorità Ewropea dwar is-Sigurtà fl-Ikel
   2010/C 171/05
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (1), u b’mod partikolari l-Artikolu 25(1) tiegħu,
   Wara li kkunsidra l-lista ta’ kandidati ppreżentata lill-Kunsill mill-Kummissjoni Ewropea
   Wara li kkunsidra l-fehmiet espressi mill-Parlament Ewropew,
   Billi:

               (1)

               Huwa essenzjali li jiġu żgurati l-indipendenza, il-kwalità xjentifika għolja, it-trasparenza u l-effiċjenza tal-Awtorità Ewropea dwar is-Sigurtà fl-Ikel (minn hawn ‘il quddiem imsejħa “EFSA”). Il-kooperazzjoni mal-Istati Membri hija wkoll indispensabbli.

               (2)

               Nofs il-membri tal-Bord ta’ Ġestjoni tal-Awtorità ser itemmu l-mandat tagħhom fit-30 ta’ Ġunju 2010;

               (3)

               Il-kandidaturi ġew eżaminati bil-ħsieb li jinħatru seba’ membri ġodda tal-Bord ta’ Ġestjoni abbażi tad-dokumentazzjoni provduta mill-Kummissjoni u fid-dawl tal-veduti espressi mill-Parlament Ewropew. L-għan huwa li jiġu żgurati l-ogħla standard ta’ kompetenza, firxa wiesgħa ta’ ħila rilevanti, pereżempju fil-ġestjoni u fl-amministrazzjoni pubblika, u t-tqassim ġeografiku l-aktar wiesgħa possibbli fi ħdan l-Unjoni.

               (4)

               Tlieta mill-membri attwali tal-Bord ta’ Ġestjoni tal-EFSA għandhom esperjenza f’organizzazzjonijiet li jirrappreżentaw il-konsumaturi u interessi oħra fil-katina tal-ikel. Għalhekk tal-inqas wieħed mill-membri l-ġodda tal-Bord ta’ Ġestjoni tal-EFSA għandu jkollu wkoll it-tali esperjenza.

         IDDEĊIEDA KIF ĠEJ:
   Artikolu 1
   Dawn li ġejjin għandhom jinħatru membri tal-Bord ta’ Ġestjoni tal-Awtorità Ewropea għas-Sigurtà fl-Ikel għall-perijodu mill-1 ta’ Lulju 2010 sat-30 ta’ Ġunju 2014:
   Diána Bánáti (2)

   Manuel Barreto Dias
   Marianne Elvander (2)

   Milan Kováč
   Stella Michaelidou-Canna
   Jan Mousing
   Pieter Vanthemsche (3)

   Artikolu 2
   Din id-Deċizjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, l-24 ta’ Ġunju 2010.

            Għall-Kunsill

            Il-President

         J. BLANCO LÓPEZ

      (1)  ĠU L 31, 1.2.2002, p. 1.

      (2)  Membru attwali tal-Bord ta’ Ġestjoni tal-EFSA.

      (3)  Esperjenza f’organizzazzjonijiet li jirrappreżentaw interessi oħrajn fil-katina tal-ikel.


title: Deċiżjoni tal-Kunsill Nru 136/2014/UE tal- 20 ta’ Frar 2014 li tistabbilixxi regoli u proċeduri biex jippermettu l-parteċipazzjoni tal-Groenlandja fl-iskema ta’ ċertifikazzjoni tal-Kimberley Process

text:
               20.3.2014

               MT

               Il-Ġurnal Uffiċjali tal-Unjoni Ewropea

               L 84/99

         DEĊIŻJONI TAL-KUNSILL Nru 136/2014/UE
   tal-20 ta’ Frar 2014
   li tistabbilixxi regoli u proċeduri biex jippermettu l-parteċipazzjoni tal-Groenlandja fl-iskema ta’ ċertifikazzjoni tal-Kimberley Process
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 203 tiegħu,
   Wara li kkunsidra l-proposta mill-Kummissjoni Ewropea,
   Wara li l-abbozz tal-att leġislattiv intbagħat lill-parlamenti nazzjonali,
   Wara li kkunsidra l-opinjoni tal-Parlament Ewropew (1),
   Filwaqt li jaġixxi skont proċedura leġislattiva speċjali,
   Billi:

               (1)

               L-Unjoni Ewropea hija parteċipant fl-iskema ta’ ċertifikazzjoni tal-Kimberley Process għall-kummerċ internazzjonali fid-djamanti mhux maħdumin (“skema taċ-ċertifikazzjoni KP”). Bħala parteċipant hija għandha l-obbligu li tiżgura li ertifikat jakkumpanja kull merkanzija ta’ djamanti mhux maħduma impurtati fi jew li huma esportati mit-territorju tal-Unjoni.

               (2)

               Ir-Regolament tal-Kunsill (KE) Nru 2368/2002 (2) jistabbilixxi sistema tal-Unjoni ta’ ċertifikazzjoni u tal-kontrolli ta’ importazzjoni u esportazzjoni għad-djamanti mhux maħduma bil-għan tal- implimentazzjoni tal-iskema ta’ ċertifikazzjoni KP.

               (3)

               Il-Groenlandja mhijiex parti mit-territorju tal-Unjoni iżda hija inkluża fil-lista ta’ pajjiżi u territorji barranin stipulati fl-Anness II tat-Trattat dwar il-Funzjonament tal-Unjoni Ewropea (TFUE). B’konformità mal-Artikolu 198 tat-TFUE, l-għan tal-assoċjazzjoni tal-pajjiżi u t-territorji barranin mal-Unjoni huwa li jippromwovi l-iżvilupp ekonomiku u soċjali tal-pajjiżi u t-territorji lil hinn mix-xtut u jiġu stabbiliti relazzjonijiet ekonomiċi mill-qrib bejnhom u l-Unjoni.

               (4)

               Id-Danimarka u l-Groenlandja talbu li jippermettu l-parteċipazzjoni tal-Groenlandja fl-iskema ta’ċertifikazzjoni KP dwar djamanti mhux maħduma permezz tal-kooperazzjoni tagħha mal-Unjoni. Tali kooperazzjoni ssaħħaħ ir-relazzjonijiet ekonomiċi bejn l-Unjoni u l-Groenlandja fl-industrija tad-djamanti, u b’mod partikolari din tippermetti lill-Groenlandja tesporta djamanti mhux maħduma akkumpanjati miċ-Ċertifikat tal-UE maħruġ għall-finijiet tal-iskema ta’ ċertifikazzjoni, bil-ħsieb li jippromwovi l-iżvilupp ekonomiku tal-Groenlandja.

               (5)

               In-negozju ta’ djamanti mhux maħduma fil-Groenlandja għandu, għalhekk, isir b’konformità għar-regoli tal-Unjoni li jimplimentaw l-iskema ta’ ċertifikazzjoni KP għall-kummerċ internazzjonali ta’ djamanti mhux maħduma. Għaldaqstant, il-kamp ta’ applikazzjoni tar-Regolament (KE) Nru 2368/2002 ser jiġi estiż bir-Regolament (UE) Nru 257/2014 tal-Parlament Ewropew u tal-Kunsill (3) għat-territorju tal-Groenlandja għall-finijiet tal-iskema ta’ ċertifikazzjoni.

               (6)

               B’mod partikolari l-Groenlandja għandha tesporta biss djamanti mhux maħduma lill-parteċipanti l-oħra fl-iskema ta’ ċertifikazzjoni PK wara li jkunu ġew ċertifikati minn awtorità tal-Unjoni elenkata fl-Anness III tar-Regolament (KE) Nru 2368/2002. L-importazzjonijiet ta’ djamanti mhux maħduma fil-Groenlandja għandhom jiġu verifikati wkoll mill-awtoritajiet tal-Unjoni.

               (7)

               Sabiex jiġi permess il-kummerċ internazzjonali tad-djamanti mhux maħduma fil-Groenlandja, skont ir-regoli dwar il-kummerċ fl-Unjoni, il-Groenlandja għandha tikkommetti ruħha li tittrasponi d-dispożizzjonijiet rilevanti tar-Regolament (KE) Nru 2368/2002 fil-liġi nazzjonali tal-Groenlandja sabiex tkun tista’ ssir l-applikazzjoni ta’ din id-Deċiżjoni,

         ADOTTA DIN ID-DEĊIŻJONI:
   Artikolu 1
   Suġġett u kamp ta’ applikazzjoni
   Din id-Deċiżjoni tistabbilixxi r-regoli u l-kundizzjonijiet ġenerali għall-parteċipazzjoni tal-Groenlandja fis-sistema ta’ ċertifikazzjoni u kontrolli fuq l-importazzjoni u l-esportazzjoni ta’ djamanti mhux maħduma stabbiliti fir-Regolament (KE) Nru 2368/2002. Għal dan l-għan, din id-Deċiżjoni tistabbilixxi r-regoli u proċeduri għall-applikazzjoni tal-iskema ta’ ċertifikazzjoni tal-Kimberley Process (“skema ta’ ċertifikazzjoni KP”) għad-djamanti mhux maħduma impurtati jew esportati mill-Groenlandja, jew lejn l-Unjoni jew lil parteċipanti oħra fl-iskema ta’ ċertifikazzjoni KP.
   Artikolu 2
   Definizzjonijiet
   Għall-finijiet ta’ din id-Deċiżjoni, japplikaw id-definizzjonijiet li ġejjin:

               (a)

               it-tifsira ta’ ‘Parteċipant’ tfisser ‘Parteċipant’ kif stipulat fil-punt (c) tal-Artikolu 2 tar-Regolament (KE) Nru 2368/2002;

               (b)

               it-tifsira ta’ “Awtorita tal-Unjoni” tfisser “l-awtorità tal-Komunità” kif stipulat fil-punt (f) tal-Artikolu 2 tar-Regolament (KE) Nru 2368/2002;

               (c)

               it-tifsira ta’ “ċertifikat tal-UE” tfisser iċ-“ċertifikat Komunitarju” kif stipulat fil-punt (g) tal-Artikolu 2 tar-Regolament (KE) Nru 2368/2002.

         Artikolu 3
   Regoli ġenerali
   1.   Il-Groenlandja għandha tiżgura li r-Regolament (KE) Nru 2368/2002 huwa traspost fid-dispożizzjonijiet leġislattivi applikabbli għall-Groenlandja fir-rigward tal-kundizzjonijiet u l-formalitajiet għall-importazzjoni u għall-esportazzjoni ta’ djamanti mhux maħduma, it-tranżitu tagħhom fl-Unjoni minn u lil parteċipant għajr l-Unjoni, il-parteċipazzjoni tal-Unjoni, inkluża l-Groenlandja, fl-iskema taċ-ċertifikazzjoni KP, l-obbligi dwar diliġenza xierqa, l-anti-lċirkomvenzjoni, l-iskambju tal-informazzjoni, u l-iżgurar tal-konformità ma’ dawn id-dispożizzjonijiet.
   2.   Il-Groenlandja għandha taħtar l-awtoritajiet responsabbli għall-implimentazzjoni tad-dispożizzjonijiet rilevanti tar-Regolament (KE) Nru 2368/2002 fit-territorji tagħha u tikkomunika lill-Kummissjoni il-ħatra u d-dettalji tal-kuntatt ta’ dawn l-awtoritajiet.
   Artikolu 4
   L-importazzjoni lejn l-Unjoni ta’ djamanti mhux maħduma imminati jew estratti fil-Groenlandja
   1.   Id-djamanti mhux maħduma imminati jew estratti fil-Groenlandja jistgħu jiġu impurtati biss fl-Unjoni meta:

               (a)

               ikunu akkumpanjati mid-dokumenti ta’ attestazzjoni msemmija fil-paragrafu 2;

               (b)

               dawn jinsabu f’kontenituri li ma jistgħux jiġu mbagħbsa, u s-siġilli applikati waqt l-esportazzjoni mhumiex miksura;

               (c)

               id-dokument ta’ attestazzjoni msemmi fil-paragrafu 2 jidentifika b’mod ċar il-kunsinna li jkun qed jirreferi għaliha;

               (d)

               id-djamanti mhux maħduma ma kinux preċedentament esportati għal parteċipant minbarra l-Unjoni.

         2.   Biex tippermetti d-djamanti mhux maħduma imminati jew estratti fil-Groenlandja jiġu importati fl-Unjoni, l-awtorità kompetenti għall-Groenlandja elenkata fl-Anness II (“l-awtorità tal-Groenlandja”) għandha, fuq talba toħroġ dokument ta’ attestazzjoni li jikkonforma mar-rekwiżiti stabbiliti fl-Anness I.
   3.   L-awtorità tal-Groenlandja għandha tikkonsenja d-dokument ta’ attestazzjoni lill-applikant u għandha żżomm kopja għal tliet snin għall-finijiet taż-żamma ta’ rekords.
   4.   L-aċċettazzjoni ta’ dikjarazzjoni doganali għar-rilaxx għaċ-ċirkolazzjoni ħielsa skont ir-Regolament tal-Kunsill (KEE) Nru 2913/92 (4) tad-djamanti mhux maħduma msemmija fil-paragrafu 1 ta’ dan l-Artikolu għandha tkun soġġetta għall-verifika minn awtorità tal-Unjoni elenkata fl-Anness III tar-Regolament (KE) Nru 2368/2002 tad-dokument ta’ attestazzjoni maħruġ skont il-paragrafu 2 ta’ dan l-Artikolu. Għal dan l-għan, il-kontenituri ta’ djamanti mhux maħduma imminati jew estratti fil-Groenlandja għandhom, fmal-importazzjoni lejn l-Unjoni, jiġu ppreżentati mingħajr dewmien għall-verifikazzjoni ma’ awtorità xierqa tal-Unjoni.
   5.   Jekk xi awtorità tal-Unjoni tistabbilixxi li l-kundizzjonijiet fil-paragrafu 1 huma ssodisfati, hija għandha tikkonferma dan fuq l-oriġinal tad-dokument ta’ attestazzjoni u tipprovdi lill-importatur kopja awtentika u reżistenti għall-falsifikazzjoni ta’ dak iċ-ċertifikat. Din il-proċedura ta’ konfermazzjoni għandha sseħħ fi żmien għaxart ijiem ta’ xogħol mill-preżentazzjoni tad-dokument ta’ attestazzjoni.
   6.   L-Istat Membru li lejh jiġu importati d-djamanti mhux maħduma mill-Groenlandja għandu jiżgura l-preżentazzjoni tagħhom lill-awtorità adatta tal-Unjoni. L-importatur għandu jkun responsabbli għall-moviment kif suppost tad-djamanti mhux maħduma u għall-ispejjeż ta’ dan.
   7.   Fil-każ ta’ dubji dwar l-awtentiċità jew il-korrettezza ta’ ċertifikat maħruġ skont il-paragrafu 2, u f’każijiet fejn ikun meħtieġ parir ulterjuri, l-awtoritajiet doganali għandhom jikkuntattjaw l-awtorità tal-Groenlandja.
   8.   L-awtorità tal-Unjoni għandha żżomm l-oriġinali tad-dokumenti ta’ attestazzjoni msemmija fil-paragrafu 2 ippreżentati għall-verifikazzjoni għal mill-inqas tliet snin. Għandha tipprovdi lill-Kummissjoni jew lil persuni jew korpi magħżula mill-Kummissjoni aċċess għal dawk id-dokumenti oriġinali ta’ attestazzjoni partikolarment bl-għan li twieġeb il-mistoqsijiet imqajma fil-qafas tal-iskema ta’ ċertifikazzjoni KP.
   Artikolu 5
   Kwalunkwe importazzjoni sussegwenti ta’ djamanti mhux maħduma imminati jew estratt fil-Groenlandja fl-Unjoni
   Minkejja l-Artikolu 4, id-djamanti mhux maħduma imminati jew estratti fil-Groenlandja jistgħu jiġu importati fl-Unjoni fejn:

               (a)

               qabel dawn kienu legalment esportati mill-ġdid mill-Unjoni lejn il-Groenlandja;

               (b)

               huma akkumpanjati minn kopja awtentikata u li ma tkunx tista’ tiġi ffalsifikata tad-dokument ta’ attestazzjoni msemmi fl-Artikolu 4(2) kif ivvalidat minn awtorità tal-Unjoni skont l-Artikolu 4(5);

               (c)

               id-djamanti mhux maħduma jinsabu ġo kontenituri li ma jistax jiġi mbagħbas, u s-siġilli applikati waqt l-esportazzjoni mhumiex miksura;

               (d)

               id-dokument imsemmi fil-punt (b) jidentifika b’mod ċar il-kunsinna li jkun qed jirreferi għaliha;

               (e)

               id-djamanti mhux maħduma ma kinux preċedentament esportati għal parteċipant minbarra l-Unjoni.

         Artikolu 6
   Importazzjonijiet oħra lejn l-Unjoni ta’ djamanti mhux maħduma mill-Groenlandja
   Minkejja l-Artikoli 4 u 5, id-djamanti mhux maħduma mill-Groenlandja jistgħu jiġu importati fl-Unjoni fejn:

               (a)

               qabel dawn kienu legalment esportati mill-Unjoni lejn il-Groenlandja;

               (b)

               dawn huma akkumpanjati mid-dokument imsemmi fil-punt (b) tal–Artikolu 9;

               (c)

               dawn jinsabu f’kontenituri li ma jistgħux jiġu mbagħbsa, u s-siġilli applikati waqt l-esportazzjoni mhumiex miksura;

               (d)

               id-dokument imsemmi fil-punt (b) tal-Artikolu 9 jidentifika b’mod ċar il-kunsinna li jkun qed jirreferi għaliha.

         Artikolu 7
   L-esportazzjoni ta’ djamanti mhux maħduma mill-Groenlandja lil parteċipanti oħra
   1.   Id-djamanti mhux maħduma jistgħu s jiġu esportati mill-Groenlandja lil parteċipant minbarra l-Unjoni biss fejn:

               (a)

               dawn kienu l-ewwel legalment importati minn Groenlandja fl-Unjoni skont l-Artikoli 4(1), 5 jew 6;

               (b)

               mal-importazzjoni fl-Unjoni, dawn ġew ippreżentati għall-verifika quddiem awtorità tal-Unjoni;

               (c)

               dawn huma akkumpanjati b’ċertifikat tal-UE korrispondenti maħruġ u vvalidat minn awtorità tal-Unjoni;

               (d)

               huma jinsabu f’kontenituri li ma jistgħux jiġu mbagħbsa f’konformità mal-Artikolu 12 tar-Regolament (KE) Nru 2368/2002.

         2.   Awtorità tal-Unjoni li quddiema jiġu ppreżentati għal verifika d-djamanti mhux maħduma impurtati mill-Groenlandja lejn l-Unjoni għandha toħroġ ċertifikat tal-UE għall-esportatur ta’ tali djamanti f’konformità mal-Artikolu 12 tar-Regolament (KE) Nru 2368/2002.
   3.   Stat Membru li lejh jiġu importati d-djamanti mhux maħduma mill-Groenlandja għandu jiżgura l-preżentazzjoni tagħhom lill-awtorità xierqa tal-Unjoni.
   4.   L-esportatur għandu jkun responsabbli għall-moviment kif suppost tad-djamanti mhux maħduma u għall-ispejjeż ta’ dan.
   Artikolu 8
   L-esportazzjoni mill-ġdid mill-Unjoni fil-Groenlandja ta’ djamanti mhux maħduma imminati jew estratti fil-Groenlandja
   Id-djamanti mhux maħduma imminati jew estratti fil-Groenlandja, jistgħu jiġu esportati mill-ġdid lejn il-Groenlandja mill-Unjoni fejn:

               (a)

               dawn kienu l-ewwel legalment importati minn Groenlandja fl-Unjoni f’konformità mal-Artikoli 4(1), 5 jew 6;

               (b)

               huma akkumpanjati minn kopja awtentikata u li ma tkunx tista’ tiġi ffalsifikata tad-dokument ta’ attestazzjoni msemmi fl-Artikolu 4(2) kif ivvalidat minn awtorità tal-Unjoni skont l-Artikolu 4(5);

               (c)

               dawn jinsabu f’kontenituri li ma jistgħux jiġu mbagħbsa, s-siġilli applikati waqt l-esportazzjoni mhumiex miksura;

               (d)

               id-dokument imsemmi fil-punt (b) jidentifika b’mod ċar il-kunsinna li jkun qed jirreferi għaliha;

               (e)

               id-djamanti mhux maħduma ma kienux preċedentament esportati lejn parteċipant minbarra l-Unjoni.

         Artikolu 9
   Importazzjonijiet oħrajn fil-Groenlandja ta’ djamanti mhux maħduma minn parteċipanti oħra
   Minkejja l-Artikolu 8, id-djamanti mhux maħduma jistgħu jiġu esportati fil-Groenlandja mill-Unjoni fejn:

               (a)

               dawn kienu l-ewwel legalment importati fl-Unjoni minn parteċipant barra l-Unjoni skont il-Kapitolu II tar-Regolament (KE) Nru 2368/2002;

               (b)

               huma akkumpanjati minn kopja awtentikata u li ma tkunx tista’ tiġi ffalsifikata taċ-ċertifikat ikkonfermat f’konformità mal-punt (a) tal-Artikolu 5(1) tar-Regolament (KE) Nru 2368/2002;

               (c)

               dawn ikunu ġewwa kontenituri li ma jistgħux jiġu mbagħbsa u s-siġilli applikati waqt l-esportazzjoni mhumiex miksura;

               (d)

               id-dokument imsemmi fil-punt (b) jidentifika b’mod ċar il-kunsinna li jkun qed jirreferi għaliha.

         Artikolu 10
   Rappurtar
   1.   L-Awtorità tal-Groenlandja għandha tipprovdi lill-Kummissjoni rapport kull xahar dwar id-dokumenti kollha ta’ attestazzjoni maħruġa taħt l-Artikolu 4(2).
   2.   Għal kull dokument ta’ attestazzjoni, dan ir-rapport għandu minn tal-anqas jelenka:

               (a)

               l-uniku numru tas-serje tad-dokument ta’ attestazzjoni;

               (b)

               l-isem tal-awtorità emittenti, kif elenkat fl-Anness II;

               (c)

               id-data tal-ħruġ;

               (d)

               id-data tal-għeluq tal-validità;

               (e)

               il-pajjiż tal-oriġini;

               (f)

               il-kodiċi(jiet) tas-Sistema Armonizzata ta’ Deskrizzjoni u Kodifikazzjoni tal-Merkanzija (“Kodiċi tas-SA”);

               (g)

               il-piż (il-karat);

               (h)

               il-valur (stima).

         Artikolu 11
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Din għandha tapplika mill-jum li l-Groenlandja tinnotifika lill-Kummissjoni li hija implimentat fil-liġi nazzjonali d-dispożizzjonijiet rilevanti tar-Regolament (KE) Nru 2368/2002 sabiex tkun tista’ ssir l-inklużjoni tal-Groenlandja fl-iskema taċ-ċertifikazzjoni tal-KP.

      Magħmul fi Brussell, l-20 ta’ Frar 2014.

            Għall-Kunsill

            Il-President

         K. HATZIDAKIS

      (1)  Opinjoni tal-4 ta’ Frar 2014 (għadha mhix ippubblikata fil-Ġurnal Uffiċjali).

      (2)  Ir-Regolament tal-Kunsill (KE) Nru 2368/2002 tal-20 ta’ Diċembru 2002 li jimplimenta l-iskema ta’ ċertifikazzjoni tal-Kimberley Process fil-kummerċ internazzjonali ta’ djamanti mhux maħduma (ĠU L 358, 31.12.2002, p. 28).

      (3)  Regolament (UE) Nru 257/2014 tal-Parlament Ewropew u tal-Kunsill tas-26 ta’ Frar 2014 li jemenda r-Regolament tal-Kunsill (KE) Nru 2368/2002 fir-rigward tal-inklużjoni tal-Groenlandja fl-iskema ta’ ċertifikazzjoni tal-Kimberely Process (Ara paġna 69 ta’ dan il-Ġurnal Uffiċjali).

      (4)  Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (ĠU L 302, 19.10.1992, p. 1).

      ANNESS I

         Id-dokument ta’ attestazzjoni kif imsemmi fl-Artikoli 4, 5, 8 u 10

      Id-dokument ta’ attestazzjoni msemmi fl-Artikoli 4, 5, 8 u 10 għandu jkollu tal-anqas dawn il-karatteristiċi li ġejjin:

                  (a)

                  numru tas-serje uniku,

                  (b)

                  id-data tal-ħruġ,

                  (c)

                  id-data tal-għeluq tal-validità,

                  (d)

                  l-isem, il-firma u t-timbru tal-awtorità emittenti identifikata fl-Anness II,

                  (e)

                  il-pajjiż tal-oriġini (il-Groenlandja),

                  (f)

                  il-kodiċi(jiet)tas-SA,

                  (g)

                  il-piż (il-karat),

                  (h)

                  il-valur (stima),

                  (i)

                  l-identifikazzjoni tal-esportatur u r-riċevitur.

      ANNESS II

         L-awtorità kompetenti għall-Groenlandja kif imsemmi fl-Artikoli 3(2), 4 u 10

                  Bureau of Minerals and Petroleum

                  Imaneq 1 A 201, P.O. Box 930, 3900 Nuuk, Greenland

                  Tel. (+ 299) 34 68 00 - Fax (+ 299) 32 43 02 - Posta elettronika: bmp@nanoq.gl


title: 2011/348/KE: Deċiżjoni tal-Kunsill tal-10 ta’ Novembru 2009 dwar l-iffirmar, f’isem il-Komunità, u l-applikazzjoni provviżorja tal-Ftehim bejn il-Komunità Ewropea u r-Renju Ħaxemita tal-Ġordan dwar Koperazzjoni Xjentifika u Teknoloġika

text:
               17.6.2011

               MT

               Il-Ġurnal Uffiċjali tal-Unjoni Ewropea

               L 159/107

         DEĊIŻJONI TAL-KUNSILL
   tal-10 ta’ Novembru 2009
   dwar l-iffirmar, f’isem il-Komunità, u l-applikazzjoni provviżorja tal-Ftehim bejn il-Komunità Ewropea u r-Renju Ħaxemita tal-Ġordan dwar Koperazzjoni Xjentifika u Teknoloġika
   (2011/348/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 170 flimkien mal-ewwel sentenza tal-ewwel subparagrafu tal-Artikolu 300(2) tiegħu,
   Wara li kkunsidra l-proposta mill-Kummissjoni,
   Billi:

               (1)

               Il-Kummissjoni nnegozjat, f’isem il-Komunità, Ftehim dwar Koperazzjoni Xjentifika u Teknoloġika mar-Renju Ħaxemita tal-Ġordan (minn hawn ’il quddiem “il-Ftehim”).

               (2)

               In-negozjati rriżultaw fil-Ftehim li ġie inizjalizzat fit-28 ta’ Jannar 2009.

               (3)

               Jeħtieġ li l-Ftehim jiġi ffirmat suġgett għall-konklużjoni tiegħu f’data futura,

         IDDEĊIDA KIF ĠEJ:
   Artikolu 1
   L-iffirmar tal-Ftehim bejn il-Komunità Ewropea u r-Renju Ħaxemita tal-Ġordan dwar Koperazzjoni Xjentifika u Teknoloġika huwa b’dan approvat f’isem il-Komunità, suġġett għall-konklużjoni tiegħu.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill b’dan huwa awtorizzat li jinnomina l-persuna jew persuni li jkollhom is-setgħa jiffirmaw il-Ftehim, f’isem il-Komunità, suġġett għall-konklużjoni tiegħu.
   Artikolu 3
   Il-Ftehim għandu jiġi applikat fuq bażi provviżorja kif pprovdut mill-Artikolu 7(2) tal-Ftehim mal-iffirmar, sa meta jitlestew il-proċeduri għall-konklużjoni formali tiegħu.

      Magħmul fi Brussell, l-10 ta’ Novembru 2009.

            Għall-Kunsill

            Il-President

         A. BORG

    ---documentbreak---

               17.6.2011

               MT

               Il-Ġurnal Uffiċjali tal-Unjoni Ewropea

               L 159/108

         FTEHIM
   bejn il-Komunità Ewropea u r-Renju Ħaxemita tal-Ġordan dwar Koperazzjoni Xjentifika u Teknoloġika
   IL-KOMUNITÀ EWROPEA, minn hawn ’il quddiem “il-Komunità”,
   minn naħa waħda, u
   IR-RENJU ĦAXEMITA TAL-ĠORDAN, minn hawn ’il quddiem “il-Ġordan”,
   min-naħa l-oħra,
   minn hawn ’il quddiem “il-Partijiet”,
   WARA LI KKUNSIDRAW it-Trattat li jistabbilixxi l-Komunità Ewropea, u partikolarment l-Artikolu 170 flimkien mal-ewwel sentenza tal-ewwel subparagrafu tal-Artikolu 300(2), u mal-ewwel subparagrafu tal-Artikolu 300(3), tiegħu;
   WARA LI KKUNSIDRAW l-importanza tax-xjenza u tat-tekonoloġija għall-iżvilupp ekonomiku u soċjali tal-Partijiet u r-referenza li saret fl-Artikolu 43 tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Renju Ħaxemita tal-Ġordan, min-naħa l-oħra, li daħal fis-seħħ fl-1 ta’ Mejju 2002;
   WARA LI KKUNSIDRAW il-Politika Ewropea tal-Viċinat u l-istrateġija tal-UE biex issaħħaħ ir-relazzjonijiet mal-pajjiżi ġirien, fil-qafas li fih il-partijiet iltaqgħu u ftehmu dwar Pjan ta’ Azzjoni, li waħda mill-prijoritajiet tiegħu kienet “biex tissaħħaħ il-koperazzjoni fix-xjenza u t-teknoloġija”. Il-Pjan ta’ Azzjoni Konġunt tal-Politika Ewropea tal-Viċinat huwa konformi mal-Programm Eżekuttiv tal-Gvern tal-Ġordan (2007-2009) għall-Kuluna Al Urdun/l-Aġenda Nazzjonali, li għandha l-għan li tiżviluppa proċess ta’ riforma soċjoekonomika sostenibbli;
   BILLI l-Komunità Ewropea u l-Ġordan wettqu attivitajiet komuni ta’ riċerka, żvilupp teknoloġiku u dimostrazzjoni, f’diversi oqsma ta’ interess komuni, u li jkun ta’ vantaġġ reċiproku li kull wieħed minnhom jieħu sehem fl-attivitajiet ta’ riċerka u żvilupp tal-ieħor, fuq bażi reċiproka;
   WAQT LI JIXTIEQU jistabbilixxu qafas formali għall-koperazzjoni fir-riċerka xjentifika u teknoloġika li jagħmilha possibbli li jkunu estiżi u intensifikati l-isforzi ta’ koperazzjoni fl-oqsma ta’ interess komuni u li jinkoraġġixxu l-użu tar-riżultati ta’ din il-koperazzjoni huma u jqisu l-interessi ekonomiċi u soċjali tagħhom;
   WAQT LI JIXTIEQU jiftħu ż-Żona Ewropea ta’ Riċerka lill-pajjiżi mhux membri tal-UE u partikolarment lill-pajjiżi msieħba tal-Mediterran,
   FTIEHMU SKONT KIF ĠEJ:
   Artikolu 1
   Ambitu u prinċipji
   1.   Il-Partijiet għandhom jinkoraġġixxu, jiżviluppaw u jiffaċilitaw l-attivitajiet ta’ koperazzjoni bejn il-Komunità u l-Ġordan fl-oqsma ta’ interess komuni fejn qed isegwu attivitajiet ta’ riċerka u żvilupp fix-xjenza u fit-teknoloġija.
   2.   L-attivitajiet koperattivi għandhom jitwettqu fuq il-bażi tal-prinċipji li ġejjin:

               —

               Il-promozzjoni ta’ soċjetà msejsa fuq l-għarfien biex irawmu l-iżvilupp soċjali u ekonomiku taż-żewġ Partijiet;

               —

               Il-benefiċċju reċiproku bbażat fuq bilanċ kumplessiv ta’ vantaġġi;

               —

               L-aċċess reċiproku għall-attivitajiet u proġetti ta’ riċerka mwettqa minn kull Parti;

               —

               L-iskambju f’waqtu ta’ informazzjoni li tista’ tiffaċilita l-attivitajiet ta’ koperazzjoni;

               —

               L-iskambju u l-protezzjoni xierqa tad-drittijiet tal-proprjetà intellettwali;

               —

               Il-parteċipazzjoni u l-finanzjament f’konformità mal-liġijiet u r-regolamenti rilevanti tal-partijiet.

         Artikolu 2
   Mezzi ta’ koperazzjoni
   1.   L-entitajiet legali stabbiliti fil-Ġordan, kif definiti fl-Anness I, li jinkludu kemm il-persuni naturali kif ukoll il-persuni legali privati jew pubbliċi, għandhom jipparteċipaw f’azzjonijiet indiretti ta’ koperazzjoni tal-Programm Kwadru tal-Komunità Ewropea għall-attivitajiet ta’ riċerka, ta’ żvilupp teknoloġiku u ta’ dimostrazzjoni (minn hawn ’il quddiem “Il-Programm Kwadru”), suġġetti għat-termini u l-kondizzjonijiet stabbiliti minn jew imsemmija fl-Annessi I u II.
   L-entitajiet legali stabbiliti fl-Istati Membri tal-Komunità Ewropea, kif definiti fl-Anness 1, għandhom jipparteċipaw fil-programmi ta’ riċerka u proġetti f’temi tal-Ġordan ekwivalenti għal dawk tal-Programm Kwadru taħt l-istess kondizzjonijiet bħal dawk applikabbli għal entitajiet tal-Ġordan, suġġetti għat-termini u għall-kondizzjonijiet stabbiliti fl-Annessi I u II jew imsemmija hemmhekk.
   2.   Il-koperazzjoni tista’ tieħu waħda mill-forom u l-mezzi li ġejjin:

               —

               Diskussjonijiet regolari dwar l-orjentazzjonijiet u l-prijoritajiet għal politika u ppjanar ta’ riċerka fil-Ġordan u fil-Komunità;

               —

               Diskussjonijiet dwar koperazzjoni, żvilupp u prospetti;

               —

               L-għoti f’waqtu ta’ informazzjoni dwar l-implimentazzjoni ta’ programmi u proġetti ta’ riċerka tal-Ġordan u tal-Komunità, u dwar ir-riżultati ta’ xogħol magħmul fil-qafas ta’ dan il-Ftehim;

               —

               Laqgħat konġunti;

               —

               Żjarat u skambji ta’ ħaddiema, inġiniera u tekniċi ta’ riċerka, għal għanijiet ta’ taħriġ;

               —

               Skambju u qsim ta’ apparat, materjali u servizzi ta’ prova;

               —

               Kuntatti bejn il-amministraturi ta’ programmi jew proġetti tal-Ġordan u tal-Komunità;

               —

               Parteċipazzjoni ta’ esperti f’seminars, simpożja u laqgħat ta’ ħidma;

               —

               Skambju ta’ informazzjoni dwar il-prattika, il-liġijiet, ir-regolamenti u l-programmi li għandhom x’jaqsmu mal-koperazzjoni taħt dan il-Ftehim,

               —

               Taħriġ fl-iżvilupp tar-riċerka u tat-teknoloġija;

               —

               Aċċess reċiproku għal informazzjoni xjentifika u teknoloġika fl-ambitu ta’ din il-koperazzjoni;

               —

               Kwalunkwe modalità oħra li tkun adottata mill-Kumitat Konġunt bejn il-Komunità Ewropea u l-Ġordan għall-Koperazzjoni Xjentifika u Teknoloġika, kif definit fl-Artikolu 4, u meqjus f’konformità mal-politiki u l-proċeduri applikabbli fiż-żewġ Partijiet.

         Artikolu 3
   Titjib tal-koperazzjoni
   1.   Il-Partijiet għandhom jagħmlu kull sforz, fil-limiti tal-qafas tal-leġiżlazzjoni applikabbli tagħhom, biex jiffaċilitaw il-moviment u r-residenza ħielsa tar-riċerkaturi li jipparteċipaw fl-attivitajiet koperti min dan il-Ftehim u biex jiffaċilitaw il-moviment transkonfinali tal-merkanzija maħsuba għall-użu f’attivitajiet bħal dawn.
   2.   Fejn, skont ir-regoli tagħha stess, il-Komunità unilateralment tagħti finanzjament lil entità legali tal-Ġordan li tipparteċipa f’attività koperativa indiretta tal-Komunità, il-Ġordan se jiżgura li ma jkunux imposti ħlasijiet jew taxxi fuq dik it-tranżazzjoni.
   Artikolu 4
   Amministrazzjoni tal-Ftehim Kumitat Konġunt ta’ Koperazzjoni Xjentifika u Teknoloġika
   1.   Il-koordinazzjoni u l-faċilitazzjoni ta’ attivitajiet taħt dan il-Ftehim għandhom jitwettqu f’isem il-Ġordan, mill-Kunsill Ogħla għax-Xjenza u t-Teknoloġija u, f’isem il-Komunità, mill-Kummissjoni Ewropea, li jaġixxu bħala aġenti eżekuttivi tal-Partijiet (minn hawn ’il quddiem “l-Aġenti Eżekuttivi”).
   2.   L-Aġenti Eżekuttivi għandhom jistabbilixxu kumitat konġunt imsejjaħ “Il-Kumitat Konġunt bejn il-Komunità Ewropea u l-Ġordan għall-Koperazzjoni Xjentifika u Teknoloġika” (minn hawn ’il quddiem imsejjaħ “il-Kumitat Konġunt”), li l-funzjonijiet tiegħu għandhom jinkludu:

               —

               Jiżgura, jevalwa u jirrevedi l-implimentazzjoni ta’ dan il-Ftehim, kif ukoll jimmodifika l-Annessi tiegħu jew jadotta oħrajn ġodda li jqisu l-evoluzzjonijiet tal-politika xjentifika tal-Partijiet, suġġetti għat-twettiq minn kull wieħed mill-Partijiet tal-proċeduri interni tiegħu għal dak l-għan;

               —

               Jidentifika, fuq bażi annwali, setturi potenzjali fejn il-koperazzjoni għandha tiġi żviluppata u mtejba u jeżamina kwalunkwe miżura għal dan l-għan;

               —

               Jiddiskuti regolarment dwar l-orjentazzjonijiet u l-prijoritajiet futuri ta’ politiki u ppjanar ta’ riċerka fil-Ġordan u l-Komunità u l-prospetti ta' koperazzjoni futura fi ħdan dan il-Ftehim;

               —

               Jagħmel rakkomandazzjonijiet lill-Partijiet rigward l-implimentazzjoni ta’ dan il-Ftehim, inklużi l-identifikazzjoni u r-rakkomandazzjoni ta’ żidiet mal-attivitajiet imsemmija fl-Artikolu 2(2) u miżuri konkreti biex jitjieb l-aċċess reċiproku kif imsemmi fl-Artikolu 1(2).

         3.   Il-Kumitat Konġunt, li għandu jkun kompost minn rappreżentanti tal-Aġenti Eżekuttivi, għandu jadotta r-regoli ta’ proċedura tiegħu.
   4.   Il-Kumitat Konġunt għandu jiltaqa’ tal-anqas darba fis-sena, darba fil-Komunità u darba fil-Ġordan. Il-laqgħat straordinarji għandhom isiru kull meta jkun hemm bżonn u bi qbil bejn il-Partijiet. Il-konklużjonijiet u r-rakkomandazzjonijiet tal-Kumitat Konġunt se jintbagħtu għall-informazzjoni lill-Kumitat ta’ Assoċjazzjoni tal-Ftehim Ewro-Mediterranju bejn l-Unjoni Ewropea u r-Renju Ħaxemita tal-Ġordan.
   Artikolu 5
   Finanzjament
   Il-parteċipazzjoni reċiproka fl-attivitajiet ta’ riċerka taħt dan il-Ftehim huma stabbiliti skont il-kondizzjonijiet stipulati fl-Anness I u huma suġġetti għal-leġiżlazzjoni, ir-regolamenti, il-politiki u l-kondizzjonijiet ta’ implimentazzjoni tal-programmi li jkunu fis-seħħ fit-territorju ta’ kull Parti.
   Meta Parti waħda tipprovdi appoġġ finanzjarju lill-Parteċipanti tal-Parti l-oħra f’konnessjoni mal-Attivitajiet ta’ Koperazjoni Indiretti, kwalunkwe għajnuna u kontribuzzjoni finanzjarja jew ta’ xort’oħra mill-Parti li qed tiffinanzja lill-Parteċipanti tal-Parti l-oħra f’appoġġ għal dawk l-attivitajiet għandha tkun eżentata mit-taxxa u d-dwana.
   Artikolu 6
   Disseminazzjoni u użu tar-riżultati u t-tagħrif
   Id-disseminazzjoni u l-użu tar-riżultati miksuba u/jew skambjati kif ukoll dawk tal-informazzjoni, amministrazzjoni, attribuzzjoni u l-eżerċizzju tad-drittijiet tal-proprjetà intellettwali li jirriżultaw mill-attivitajiet ta’ riċerka mwettqa skont dan il-Ftehim huma suġġetti għall-kondizzjonijiet stipulati fl-Anness II.
   Artikolu 7
   Dispożizzjonijiet finali
   1.   L-Annessi I u II jiffurmaw parti integrali minn dan il-Ftehim. Il-mistoqsijiet jew kwistjonijiet kollha li għandhom x’jaqsmu mal-interpretazzjoni jew l-implimentazzjoni ta’ dan il-Ftehim għandhom jiġu riżolti bi ftehim reċiproku bejn il-Partijiet.
   2.   Dan il-Ftehim għandu jidħol fis-seħħ meta l-Partijiet jinnotifikaw lil xulxin li jkunu lestew il-proċeduri interni tagħhom għall-konklużjoni tiegħu. Sa meta jitlestew il-proċeduri msemmija mill-Partijiet, huma għandhom japplikaw dan il-Ftehim provviżorjament hekk kif jiffirmawh. Jekk Parti tinnotifika lill-oħra li ma tkunx se tikkonkludi l-Ftehim, b’dan huwa miftiehem reċiprokament li l-proġetti u l-attivitajiet varati taħt din l-applikazzjoni provviżorja u li jkunu għadhom għaddejjin meta ssir in-notifika msemmija hawn fuq, għandhom jitkomplew sa meta jitlestew skont il-kondizzjonijiet stipulati f’dan il-Ftehim.
   3.   Iż-żewġ Partijiet jistgħu jitterminaw dan il-Ftehim fi kwalunkwe ħin fuq notifika ta’ sitt xhur. Il-proġetti u l-attivitajiet li jkunu għaddejjin fil-ħin tat-terminazzjoni ta’ dan il-Ftehim għandhom ikomplu sa meta jitlestew taħt il-kondizzjonijiet stipulati f’dan il-Ftehim.
   4.   Dan il-Ftehim għandu jibqa’ fis-seħħ sa meta waħda mill-Partijiet tagħti notifika bil-miktub lill-Parit l-oħra tal-intenzjoni tagħha li tittermina dan il-Ftehim. F’każ bħal dan, dan il-Ftehim għandu jieqaf ikollu effett sitt xhur wara r-riċezzjoni ta’ tali notifika.
   5.   Jekk waħda mill-Partijiet tiddeċiedi li tirrevedi l-programmi u l-proġetti ta’ riċerki tagħha msemmija fil-paragrafu 1 tal-Artikolu 1, l-Aġent Eżekuttiv ta’ dik il-Parti għandu jinnotifika lill-Aġent Eżekuttiv tal-Parti l-oħra dwar il-kontenut eżatt ta’ dawn ir-reviżjonijiet. B’deroga mill-paragrafu 3 ta’ dan l-Artikolu, dan il-Ftehim jiġi tterminat taħt kondizzjonijiet miftiehma reċiprokament jekk waħda mill-Partijiet tinnotifika lill-oħra bl-intenzjoni tagħha li tittermina dan il-Ftehim fi żmien xahar wara l-adozzjoni tar-reviżjonijiet riferiti aktar ’il fuq f’dan il-paragrafu.
   6.   Dan il-Ftehim għandu japplika, minn naħa waħda, għat-territorji li fihom it-Trattat li jistabbilixxi l-Komunità Ewropea jiġi applikat u fuq il-kondizzjonijiet preskritti f’dak it-Trattat u, min-naħa l-oħra, għat-territorju tar-Renju Ħaxemita tal-Ġordan. Dan ma għandux jostakola t-twettiq ta’ azzjonijiet koperattivi fl-ibħra miftuħa, fl-ispazju barra mill-atmosfera tad-dinja, jew fit-territorju ta’ pajjiżi terzi, skont il-liġi internazzjonali.

      B’XIEHDA TA’ DAN, is-sottoskritti, billi huma debitament awtorizzati għal dan mill-Komunità Ewropea u mir-Renju Ħaxemita tal-Ġordan rispettivament, iffirmaw dan il-Ftehim.
      Magħmul duplikatament fi Brussell, fit-tletin jum ta’ Novembru 2009, bil-Bulgaru, biċ-Ċek, bid-Daniż, bl-Olandiż, bl-Ingliż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ungeriż, bit-Taljan, bil-Latvjan, bil-Litwan, bil-Malti, bil-Pollakk, bil-Portugiż, bir-Rumen, bis-Slovakk, bis-Sloven, bl-Ispanjol, bl-Iżvediż u bl-Għarbi, b’kull test ugwalment awtentiku.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā –
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Хашемитското кралство Йордания
         Por el Reino Hachemí de Jordania
         Za Jordánské hášimovské království
         For Det Hashemitiske Kongerige Jordan
         Für das Haschemitische Königreich Jordanien
         Jordaania Hašimiidi Kuningriigi nimel
         Για το Χασεμιτικό Βασίλειο της Ιορδανίας
         For the Hashemite Kingdom of Jordan
         Pour le Royaume hachémite de Jordanie
         Per il Regno Hashemita di Giordania
         Jordānijas Hāšimītu Karalistes vārdā –
         Jordanijos Hašimitų Karalystės vardu
         A Jordán Hasimita Királyság részéről
         Għar-Renju Ħaxemita tal-Ġordan
         Voor het Hasjemitisch Koninkrijk Jordanië
         W imieniu Jordańskiego Królestwa Haszymidzkiego
         Pelo Reino Hachemita da Jordânia
         Pentru Regatul Hașemit al Iordaniei
         Za Jordánske hašimovské král’ovstvo
         Za Hašemitsko kraljevino Jordanijo
         Jordanian hašemiittisen kuningaskunnan puolesta
         För Hashemitiska konungariket Jordanien

   ANNESS I

      TERMINI U KONDIZZJONIJIET GĦALL-PARTEĊIPAZZJONI TA’ ENTITAJIET LEGALI FL-ISTATI MEMBRI TAL-UNJONI EWROPEA U FIL-ĠORDAN

   Għall-għan ta’ dan il-Ftehim, entità legali tfisser kull persuna naturali, jew legali maħluqa taħt il-liġi nazzjonali tal-post tal-istabbiliment tagħha jew taħt il-liġi Komunitarja jew il-liġi internazzjonali, li għandha personalità legali u li hija intitolata li jkollha drittijiet u obbligi ta’ kull xorta f’isimha proprju.
   I.   Termini u kondizzjonijiet għall-parteċipazzjoni ta’ entitajiet legali stabbiliti fil-Ġordan f’azzjonijiet indiretti tal-Programm ta’ Qafas

               1.

               Il-parteċipazzjoni ta’ entitajiet legali stabbiliti fil-Ġordan f’azzjonijiet indiretti tal-Programm Kwadru għandha ssegwi l-kondizzjonijiet stabbiliti mill-Parlament Ewropew u mill-Kunsill skont l-Artikolu 167 tat-Trattat li jistabbilixxi l-Komunità Ewropea.
               Barra dan, entitajiet legali stabbiliti fil-Ġordan jistgħu jipparteċipaw f’azzjonijiet indiretti mwettqa skont l-Artikolu 164 tat-Trattat li jistabbilixxi l-Komunità Ewropea.

               2.

               Il-Komunità tista’ tagħti fondi lill-entitajiet legali stabbiliti fil-Ġordan li qed jipparteċipaw f’azzjonijiet indiretti msemmija fil-punt 1 taħt it-termini u l-kondizzjonijiet stabbiliti mid-deċiżjoni meħuda mill-Parlament Ewropew u l-Kunsill (ir-Regolament (KE) Nru 1906/2006 tal-Parlament Ewropew u tal-Kunsill tat-18 ta’ Diċembru 2006) ta’ stabbiliment ta’ regoli għall-parteċipazzjoni ta’ impriżi, ċentri tar-riċerka u universitajiet f’azzjonijiet taħt is-Seba’ Programm Kwadru u għad-disseminazzjoni tar-riżultati tar-riċerka (2007-2013) (1) skont l-Artikolu 167 tat-Trattat li jistabbilixxi l-Komunità Ewropea, ir-Regolamenti Finanzjarji tal-Komunità Ewropea u kwalunkwe leġiżlazzjoni Komunitarja oħra li tkun tapplika.

               3.

               Ftehim ta’ għotja konkluż mill-Komunità ma’ kwalunkwe entità legali stabbilita fil-Ġordan sabiex twettaq azzjoni indiretta għandu jipprovdi li l-kontrolli u l-verifiki jsiru minn, jew taħt l-awtorità, tal-Kummissjoni Ewropea jew tal-Qorti tal-Awdituri tal-Komunitajiet Ewropej.
               Fi spirtu ta’ koperazzjoni u interess reċiproku, l-Awtoritajiet rilevanti tal-Ġordan għandhom jipprovdu kull assistenza raġonevoli u possibbli kif ikun meħtieġ jew ta’ għajnuna taħt iċ-ċirkostanzi biex jitwettqu tali kontrolli u verifiki.

         II.   Termini u kondizzjonijiet għall-parteċipazzjoni ta’ entitajiet legali stabbiliti fl-Istati Membri tal-Unjoni Ewropea fi programmi u proġetti ta’ riċerka tal-Ġordan

               1.

               Kwalunkwe entità legali stabbilita fil-Komunità, maħluqa taħt il-liġi nazzjonali ta’ wieħed mill-Istati Membri tal-Unjoni Ewropea jew taħt il-liġi tal-Komunità, tista’ tipparteċipa fi proġetti ta’ riċerka u żvilupp tal-Ġordan flimkien mal-entitajiet legali tal-Ġordan.

               2.

               Suġġett għall-punt 1 u għall-Anness II, id-drittijiet u l-obbligi tal-entitajiet legali stabbiliti fil-Komunità li jipparteċipaw fi proġetti ta’ riċerka tal-Ġordan fi ħdan il-programmi ta’ riċerka u żvilupp, it-termini u l-kondizzjonijiet applikabbli għas-sottomissjoni u l-evalwazzjoni ta’ proposti u għall-għoti u l-konklużjoni ta’ kuntratti f’tali proġetti għandhom ikunu suġġetti għal-liġijiet, ir-regolamenti u d-direttivi tal-gvern tal-Ġordan li jirregolaw l-operat ta’ programmi ta’ riċerka u żvilupp, kif applikabbli għall-entitajiet legali tal-Ġordan u li jiżguraw trattament ekwu, filwaqt li titqies in-natura tal-koperazzjoni bejn il-Ġordan u l-Komunità f’dan il-qasam.
               Il-finanzjament ta’ entitajiet legali stabbiliti fil-Komunità li jipparteċipaw fil-proġetti rilevanti tal-Ġordan fi ħdan il-programmi ta’ riċerka u żvilupp għandhom ikunu suġġetti għal-liġijiet, ir-regolamenti u d-direttivi tal-gvern tal-Ġordan li jirregolaw l-operat ta’ programmi bħal dawn, kif applikabbli għall-entitajiet legali li mhumiex mill-Ġordan.

         III.   Tagħrif dwar l-opportunitajiet ta’ parteċipazzjoni

   Il-Ġordan u l-Kummissjoni Ewropea għandhom iqiegħdu għad-dispożizzjoni regolarment tagħrif dwar opportunitajiet attwali ta’ programmi u parteċipazzjoni għall-benefiċċju tal-entitajiet legali stabbiliti fiż-żewġ Partijiet.

      (1)  ĠU L 391, 30.12.2006, p. 1.
   ANNESS II

      PRINĊIPJI DWAR L-ALLOKAZZJONI TA’ DRITTIJIET TAL-PROPJETÀ INTELLETTWALI

   I.   Applikazzjoni

   Għall-iskopijiet ta’ dan il-Ftehim, “proprjeta intelletwali” għandu jkollha t-tifsira mogħtija fl-Artikolu 2 tal-Konvenzjoni li jistabbilixxi l-Organizzazzjoni Dinjija dwar Proprjetà Intellettwali, magħmula fi Stokkolma fl-14 ta’ Lulju 1967.
   Għall-għanijiet ta’ dan il-Ftehim, “għarfien” għandha tfisser ir-riżultati, li jinkludu l-informazzjoni, kemm jekk jistgħu jkunu prottetti jew le, kif ukoll drittijiet tal-awtur jew drittijiet rilevanti għal tali informazzjoni wara l-applikazzjonijiet għal, jew il-ħruġ ta’ privattivi, disinni, varjetajiet ta’ pjanti, ċertifikati ta’ protezzjoni supplimentari jew forom simili ta’ protezzjoni.
   II.   Drittijiet tal-proprjetà intellettwali ta’ entitajiet legali tal-Partijiet f’attivitajiet indiretti ta’ koperazzjoni

               1.

               Kull Parti għandha tiżgura ruħha li t-trattament li tagħti lid-drittijiet tal-proprjetà intelletwali u lill-obbligi tal-entitajiet legali stabbiliti fit-territorji tal-Parti l-oħra li jipparteċipaw f’attivitajiet indiretti ta’ koperazzjoni mwettqa skont dan il-Ftehim u lid-drittijiet u lill-obbligi relatati li jirriżultaw minn tali parteċipazzjoni, għandu jkun konsistenti mal-liġijiet u mar-regolamenti u mal-konvenzjonijiet internazzjonali rilevanti li huma applikabbli għall-Partijiet, inkluż il-Ftehim dwar Aspetti Relatati mal-Kummerċ tad-Drittijiet ta’ Proprjetà Intelletwali, l-Anness 1C għall-Ftehim ta’ Marrakexx li jistabbilixxi l-Organizzazzjoni Dinjija tal-Kummerċ kif ukoll l-Att ta’ Pariġi tal-24 ta’ Lulju 1971 tal-Konvenzjoni ta’ Berne għall-Ħarsien tax-Xogħlijiet Letterarji u Artistiċi u l-Att ta’ Stokkolma tal-14 ta’ Lulju 1967 tal-Konvenzjoni ta’ Pariġi dwar il-Ħarsien tal-Proprjetà Industrijali.

               2.

               Kull Parti għandha tiżgura ruħha li l-parteċipanti f’attivitajiet koperattivi indiretti tal-Parti l-oħra għandu jkollhom l-istess trattament rigward il-Proprjetà Intelletwali kif jingħata lill-parteċipanti tal-ewwel Parti skont ir-regoli rilevanti ta’ parteċipazzjoni ta’ kull programm jew proġett ta’ riċerka, jew skont il-liġijiet u r-regolamenti applikabbli tagħha.

         III.   Drittijiet ta’ proprjetà intellettwali tal-Partijiet

               1.

               Ħlief jekk ikun miftiehem mod ieħor mill-Partijiet, ir-regoli li ġejjin għandhom japplikaw għall-għarfien iġġenerat mill-Partijiet matul l-attivitajiet imwettqa ġewwa l-Artikolu 2 ta’ dan il-Ftehim:

                           (a)

                           il-Parti li tiġġenera tali għarfien għandha tkun is-sid ta’ dak l-għarfien. Fejn is-sehem rispettiv tagħhom fix-xogħol ma jistax ikun aċċertat, għandu jkollhom id-dritt tas-sjieda konġunta tat-tali għarfien;

                           (b)

                           il-Parti li tippossjedi t-tagħrif għandha tagħti drittijiet ta’ aċċess għalih lill-Parti l-oħra għat-twettiq ta’ attivitajiet riferiti fl-Artikolu 2 ta’ dan il-Ftehim. Dawn id-drittijiet ta’ aċċess għandhom jingħataw mingħajr ħlas tad-drittijiet.

               2.

               Ħlief jekk ikun miftiehem mod ieħor mill-Partijiet, ir-regoli li ġejjin għandhom japplikaw għax-xogħlijiet xjentifiċi letterarji tal-Partijiet:

                           (a)

                           fil-każ fejn Parti tippubblika dejta, tagħrif u riżultati xjentifiċi u tekniċi, permezz ta’ ġurnali, artikoli, rapporti, kotba, inklużi vidjo u softwer, li joħorġu minn jew ikunu relatati ma’ attivitajiet imwettqa skont dan il-Ftehim, liċenzja dinjija, mhux esklussiva, irrevokabbli, libera mill-ħlas ta’ drittijiet għandha tingħata lill-Parti l-oħra biex tittraduċi, tirriproduċi, tadatta, tittrasmetti u tqassam pubblikament xogħlijiet bħal dawn;

                           (b)

                           il-kopji kollha ta’ dejta u tagħrif, imħarsa mid-drittijiet tal-awtur, li għandhom jitqassmu pubblikament u jkunu ppreparati taħt din it-taqsima għandhom juru l-ismijiet tal-awtur(i) tax-xogħol ħlief jekk awtur jirrufjuta b’mod espliċitu li jissemma’. Dawn għandu jkollhom ukoll rikonoxximent ċar u viżibbli tas-sostenn koperattiv tal-Partijiet.

               3.

               Ħlief jekk ikun miftiehem speċifikament mod ieħor mill-Partijiet, ir-regoli li ġejjin għandhom japplikaw għal tagħrif mhux żvelat tal-Partijiet:

                           (a)

                           f’komunikazzjoni mal-Parti l-oħra dwar tagħrif konness ma’ attivitajiet imwettqa skont dan il-Ftehim, kull Parti għandha tidentifika t-tagħrif li tixtieq li jibqa’ mhux żvelat permezz ta’ insinji konfidenzjali jew iskrizzjonijiet;

                           (b)

                           il-Parti li tirċievi tista’ taħt ir-reponsabbiltà tagħha proprja tikkomunika tagħrif mhux żvelat lil korpi jew persuni taħt l-awtorita tagħha għall-għanijiet speċifiċi ta’ implimentazzjoni ta’ dan il-Ftehim;

                           (c)

                           bil-kunsens miktub minn qabel tal-Parti li tipprovdi tagħrif mhux żvelat, il-Parti li tirċievi tista’ tiddissemina tali tagħrif mhux żvelat b’mod usa’ milli permess fil-punti (b). Il-Partijiet għandhom jikkoperaw fl-iżvilupp ta’ proċeduri għat-talba ta’ u l-kisba minn qabel ta’ kunsens bil-miktub għal disseminazzjoni usa’, u kull Parti se tipprovdi din l-approvazzjoni sal-punt permess mill-politika, ir-regolamenti u l-liġijiet domestiċi tagħha;

                           (d)

                           it-tagħrif non-dokumentarju mhux żvelat jew tagħrif kunfidenzjali ieħor provdut f’seminars u laqgħat oħra bejn rappreżentanti tal-Partijiet organizzati taħt dan il-Ftehim, jew it-tagħrif li joħroġ mill-moviment tal-persunal, l-użu ta’ faċilitajiet jew azzjonijiet indiretti, għandu jibqa’ kunfidenzali meta r-riċevitur ta’ tali tagħrif mhux żvelat jew tagħrif kunfidenzali jew privileġġjat ieħor ikun mgħarraf bil-karattru kunfidenzali tat-tagħrif ikkomunikat fiż-żmien li tali komunikazzjoni tkun saret, skont il-punt (a);

                           (e)

                           kull Parti għandha tagħmel sforz biex tiżgura li tagħrif mhux żvelat li jkun wasal għandha taħt il-punti a) u d) ikun ikkontrollat kif ipprovdut hawnhekk. Jekk waħda mill-Partijiet issir konxja li se tkun, jew tista’ raġonevolment tistenna li tkun, mhux fil-qagħda li tissodisfa d-dispożizzjonijiet kontra d-disseminazzjoni stabbiliti fil-punti (a) u (d), għandha minnufih tgħarraf b’dan lill-Parti l-oħra. Wara dan il-Partijiet għandhom jidħlu f’konsultazzjoni biex ifasslu kif għandhom jimxu.


title: 2013/41/PESK: Deċiżjoni tal-Kumitat Politiku u ta' Sigurtà EUCAP NESTOR/1/2013 tal- 11 ta' Jannar 2013 dwar l-istabbiliment tal-Kumitat ta' Kontributuri għall-Missjoni tal-Unjoni Ewropea dwar il-Bini ta' Kapaċità Marittima Reġjonali fil-Qarn tal-Afrika (EUCAP NESTOR)

text:
               23.1.2013

               MT

               Il-Ġurnal Uffiċjali tal-Unjoni Ewropea

               L 20/50

         DEĊIŻJONI TAL-KUMITAT POLITIKU U TA' SIGURTÀ EUCAP NESTOR/1/2013
   tal-11 ta' Jannar 2013
   dwar l-istabbiliment tal-Kumitat ta' Kontributuri għall-Missjoni tal-Unjoni Ewropea dwar il-Bini ta' Kapaċità Marittima Reġjonali fil-Qarn tal-Afrika (EUCAP NESTOR)
   (2013/41/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2012/389/PESK tas-16 ta' Lulju 2012 dwar il-Missjoni tal-Unjoni Ewropea dwar il-Missjoni tal-Unjoni Ewropea dwar il-Bini tal-Kapaċità Marittima Reġjonali fil-Qarn tal-Afrika (EUCAP NESTOR) (1), u b'mod partikolari l-Artikolu 10(3) tagħha,
   Billi:

               (1)

               Skont l-Artikolu 10(3) tad-Deċiżjoni 2012/389/PESK, il-Kunsill awtorizza lill-Kumitat Politiku u ta' Sigurtà ("KPS") biex jieħu deċiżjonijiet rilevanti dwar l-aċċettazzjoni ta' kontribuzzjonijiet għall-EUCAP NESTOR minn Stati terzi u biex jistabbilixxi Kumitat ta' Kontributuri ("KtK").

               (2)

               Il-Konklużjonijiet tal-Kunsill Ewropew ta' Göteborg tal-15 u s-16 ta' Ġunju 2001 stabbilixxew il-prinċipji gwida u l-arranġamenti għall-kontribut minn Stati terzi għall-missjonijiet tal-pulizija. Fl-10 ta' Diċembru 2002, il-Kunsill approva d-dokument bit-titlu "Konsultazzjonijiet u Modalitajiet għall-Kontribut ta' Stati mhux fl-UE għall-operazzjonijiet ċivili tal-UE ta' maniġġar ta' kriżijiet" li kompla jiżviluppa l-arranġamenti għall-parteċipazzjoni ta' Stati terzi f'operazzjonijiet ċivili ta' maniġġar ta' kriżijiet, inkluż l-istabbiliment ta' KtK.

               (3)

               Il-KtK għandu jkun forum għad-diskussjoni tal-problemi kollha relatati mal-ġestjoni tal-EUCAP NESTOR mal-Istati Terzi li jikkontribwixxu. Il-KPS, li jeżerċita l-kontroll politiku u d-direzzjoni strateġika tal-EUCAP NESTOR, għandu jieħu kont tal-fehmiet espressi mill-KtK,

         ADOTTA DIN ID-DEĊIŻJONI:
   Artikolu 1
   Stabbiliment
   1.   B'dan huwa stabbilit Kumitat ta' Kontributuri ("KtK") għall-Missjoni tal-Unjoni Ewropea dwar il-Bini ta' Kapaċità Marittima Reġjonali fil-Qarn tal-Afrika (EUCAP NESTOR).
   2.   It-termini ta' referenza tal-KtK huma stabbiliti fid-dokument bit-titolu "Konsultazzjonijiet u Modalitajiet għall-Kontribut ta' Stati mhux fl-UE għall-operazzjonijiet ċivili tal-UE ta' maniġġar ta' kriżijiet".
   Artikolu 2
   Kompożizzjoni
   1.   Il-membri tal-KtK għandhom ikunu kif ġej:

               —

               rappreżentanti tal-Istati Membri kollha, u

               —

               rappreżentanti ta' Stati terzi li jipparteċipaw fil-missjoni u li jipprovdu kontribuzzjonijiet,

         2.   Rappreżentant tal-Kummissjoni Ewropea jista' wkoll jattendi għal-laqgħat tal-KtK.
   Artikolu 3
   Informazzjoni mill-Kap tal-Missjoni
   Il-KtK għandu jirċievi regolarment informazzjoni mill-Kap tal-Missjoni.
   Artikolu 4
   President
   Il-KtK għandu jkun ippresedut mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà jew ir-rappreżentant tiegħu jew tagħha.
   Artikolu 5
   Laqgħat
   1.   Il-KtK għandu jitlaqqa' mill-President fuq bażi regolari. Fejn iċ-ċirkostanzi jitolbu dan, jistgħu jissejħu laqgħat ta' emerġenza fuq inizjattiva tal-President, jew fuq talba ta' membru.
   2   Il-President għandu jiċċirkola minn qabel aġenda provviżorja u dokumenti relatati mal-laqgħa. Il-President għandu jkun responsabbli biex iwassal lill-KPS l-eżitu tad-diskussjonijiet tal-KtK.
   Artikolu 6
   Kunfidenzjalità
   1.   F'konformità mad-Deċiżjoni tal-Kunsill 2011/292/UE tal-31 ta' Marzu 2011 dwar ir-regoli ta' sigurtà għall-protezzjoni ta' informazzjoni klassifikata tal-UE (2), ir-regoli ta' sigurtà tal-Kunsill għandhom japplikaw għal-laqgħat u l-proċedimenti tal-KtK. B'mod partikolari, ir-rappreżentanti fil-KtK għandhom ikunu fil-pussess ta' awtorizzazzjoni ta' sigurtà adegwata.
   2.   Id-deliberazzjonijiet fil-KtK għandhom ikunu koperti bl-obbligu ta' segretezza professjonali, sakemm il-KtK ma jiddeċidix unanimament mod ieħor.
   Artikolu 7
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-11 ta’ Jannar 2013.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 187, 17.7.2012, p. 40.

      (2)  ĠU L 141, 27.5.2011, p. 17.